## Mazón mostra el seu compromís per la defensa de l’agricultura com a vertader senyal d’identitat de la Comunitat Valenciana

*** Aposta per la reciprocitat en les exigències europees, la cultura del transvasament, els “impostos zero” al camp, l'ús equilibrat de fertilitzants i la renovació de les estructures agràries
* Defén l'equilibri entre l'activitat agrària i el medi natural, i mostra la seua preocupació per les pressions que rep el sector agrari en ser assenyalat com a enemic del medi ambient
* Reitera la necessitat que l'aigua siga “un dels elements irrenunciables d'un pacte de totes les forces polítiques”
* Destaca la contribució de l'agricultura per a evitar la desertificació, lluitar contra el canvi climàtic i evitar incendis
* El president de la Generalitat ha participat en la II Trobada Internacional Renowagro que ha tingut lloc a València**

**València.**

El president de la Generalitat, Carlos Mazón, ha mostrat el seu “absolut compromís” per la defensa de l’agricultura com a “vertader senyal d’identitat” de la Comunitat Valenciana.

Així s’ha pronunciat durant la clausura de la II Trobada Internacional Renowagro, que ha tingut lloc a València sota el títol ‘Recursos renovables per a la sostenibilitat del sector agroalimentari’, en la qual han participat un miler de persones entre productors, investigadors, distribuïdors, estudiants i agricultors.

Carlos Mazón ha defés la reciprocitat de les exigències europees entre productes valencians i els procedents d’altres països, i la cultura del transvasament de recursos hídrics com a “exemple de l’ecologisme real, la vida, la sostenibilitat i el futur”.

Sobre este últim aspecte, el president ha reiterat la necessitat que l’aigua siga “un dels elements irrenunciables d’un pacte de totes les forces polítiques per a avançar en uns acords comuns, al marge d’altres discrepàncies”, com va proposar esta setmana en les Corts.

Així mateix, ha advocat per l’estratègia d’“impostos zero al camp” i l’eliminació de la fiscalitat a la successió, propiciant el relleu generacional; un ús equilibrat dels fertilitzants, impulsant també l’ús de tractaments biològics, i la renovació de la legislació de les estructures agràries per a millorar la competitivitat del camp.

**Equilibri en els usos del territori**

En el transcurs de l’acte, el president ha considerat essencial propiciar un equilibri en l’ús del territori que permeta mantindre les activitats econòmiques, com ara l’agricultura, la indústria, el comerç, i aquelles “capdavanteres en l’economia del coneixement”.

Així mateix, ha mostrat la seua preocupació “per les pressions que rep el sector agrari en ser qüestionat permanentment i apuntat com a enemic del medi ambient”, per la qual cosa ha considerat “essencial” continuar apostant per l’eficiència en l’ús de l’aigua, “com sempre s’ha fet, fruit de la necessitat”, i pel desenvolupament “més sostenible” de l’activitat agrària, per a garantir-ne el futur.

El cap del Consell ha assegurat que l’activitat agrària “no pot acabar sent una part residual de la nostra activitat econòmica”, i ha explicat la contribució de l’agricultura per a evitar la desertificació, lluitar contra el canvi climàtic i evitar incendis.

De la mateixa manera, Carlos Mazón ha assenyalat que “un territori que permet un ús intel·ligent dels espais acredita una societat intel·ligent”, per això ha insistit a defendre “una nova consideració del territori, equilibrada i integral”, enfront de l’etapa anterior en la qual “es demonitzava la rajola, es posaven traves a l’ampliació del Port, es considerava el litoral com un espai intocable i s’assumia la desatenció del nostre dèficit hídric en el camp”.

Fecha: 24/11/2023